村夜二篇 一
作者：陸龜蒙
朝代：唐

paragraphs: 江上冬日短，裴回草堂暝。
鴻當絕塞來，客向孤村病。
緜緜起歸念，咽咽興微詠。
菊逕月方高，橘齋霜已併。
盤飱蔬粟粗，史籍籤牌盛。
目冷松桂寒，耳喧兒女競。
開瓶浮蟻綠，試筆秋毫勁。
晝戶亦重關，寒屏遞相映。
詩從騷雅得，字向鉛槧正。
遇敵舞蛇矛，逢談捉犀柄。
無名升甲乙，有志扶荀孟。
守道希昔賢，爲文通古聖。
幽憂廢長劒，顦顇慚清鏡。
祗會魚鳥情，詎知時俗性。
浮虛多徇勢，老嬾圖歷聘。
既不務人知，空餘樂天命。
吾家在田野，家事苦遼敻。
耕稼一以微，囷倉自然罄。
愁襟風葉亂，獨坐燈花迸。
明發成浩歌，誰能少傾聽。